รัฐบาลไทย-ข่าวทำเนียบรัฐบาล-คปภ. ออก 7 มาตรการผ่อนผัน สำหรับบริษัทประกันที่มีเคลมประกันโควิด เพื่อเสริมสภาพคล่องจ่ายค่าเคลมประกันให้กับประชาชน
วันพฤหัสบดีที่ 23 กันยายน 2564
คปภ. ออก 7 มาตรการผ่อนผัน สําหรับบริษัทประกันที่มีเคลมประกันโควิด เพื่อเสริมสภาพคล่องจ่ายค่าเคลมประกันให้กับประชาชน
คปภ.ออกมาตรการเพื่อเสริมสร้างสภาพคล่องในการดําเนินงานให้กับบริษัทประกันวินาศภัย  7 มาตรการ จากสถานการณ์การแพร่ระบาดของ COVID-19
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (เลขาธิการ คปภ.) เปิดเผยว่า ที่ประชุมคณะกรรมการกํากับและส่งเสริมการประกอบธุรกิจประกันภัย (บอร์ด คปภ.) ครั้งที่ 9/2564 เมื่อวันที่ 16 กันยายน 2564 ได้มีมติเห็นชอบร่างประกาศคณะกรรมการกํากับและส่งเสริมการประกอบธุรกิจประกันภัย เรื่อง มาตรการสําหรับบริษัทประกันวินาศภัยที่มีค่าสินไหมทดแทน COVID-19 ในช่วงสถานการณ์การแพร่ระบาดโรคติดเชื้อไวรัสโคโรนา 2019 (COVID-19) พ.ศ. 2564 และประธานบอร์ด คปภ. ได้ลงนามประกาศ คปภ. ดังกล่าวแล้ว ซึ่งจะมีผลใช้บังคับตั้งแต่วันที่ 30 กันยายน 2564
เลขาธิการ คปภ. กล่าวเพิ่มเติมว่า จากสถานการณ์การแพร่ระบาดของ COVID-19 ในปัจจุบันที่มีความรุนแรงทําให้มีผู้ป่วยติดเชื้อจํานวนมาก ส่งผลให้บริษัทประกันวินาศภัยจํานวนหนึ่งต้องจ่ายค่าสินไหมทดแทนจากกรณีดังกล่าวมากกว่าที่คาดการณ์ไว้อย่างก้าวกระโดดในระยะเวลาอันสั้น ดังนั้น เพื่อไม่ให้ประชาชนได้รับผลกระทบจากปัญหาสภาพคล่องที่อาจเกิดขึ้นกับบริษัท รวมทั้งเพื่อให้บริษัทมีความยืดหยุ่นในการปรับฐานะการเงินให้เข้าสู่ภาวะปกติ และสามารถชดใช้ค่าสินไหมทดแทนให้กับผู้เอาประกันภัยได้อย่างรวดเร็ว คปภ. จึงได้ออกมาตรการเพื่อเสริมสร้างสภาพคล่องในการดําเนินงานให้กับบริษัทประกันวินาศภัย 7 มาตรการ ดังนี้
1. ยกเว้นการคํานวณเงินกองทุนสําหรับความเสี่ยงด้านการประกันภัยจากการรับประกันภัย COVID-19
2. ให้สามารถนับเงินกู้ยืมด้อยสิทธิ์ตามลักษณะที่กําหนดมาเป็นเงินกองทุนชั้นที่ 2 ได้
3. ผ่อนผันการดํารงอัตราส่วนเงินกองทุนชั้นที่ 1 ขั้นต่ํา
4. ยกเว้นการนําค่าเผื่อความผันผวนที่เรียกว่า provision of adverse deviation (PAD) มาคํานวณเงินกองทุน
5. สามารถนําเบี้ยประกันภัยค้างรับที่มีระยะเวลาการค้างชําระไม่เกิน 30 วันมาใช้ในเป็นสินทรัพย์หนุนหลัง
6. สามารถนําเบี้ยประกันภัยค้างรับที่มีระยะเวลาการค้างชําระไม่เกิน 30 วันมาใช้ในการคํานวณเงินสํารอง
7. อนุญาตให้บริษัทมีสัดส่วนของเงินสดและเงินฝากธนาคารที่บริษัทใช้สําหรับการบริหารสภาพคล่องได้เกินร้อยละ 5
ทั้ง 7 มาตรการ เป็นการสร้างความยืดหยุ่นในการดําเนินธุรกิจให้กับบริษัทประกันภัย ทําให้บริษัทประกันภัยมีสภาพคล่องทางการเงินที่จะนํามาจ่ายค่าสินไหมทดแทนให้แก่ผู้เอาประกันภัยได้เพิ่มสูงขึ้น ด้วยการลดภาระด้านการดํารงเงินกองทุนของบริษัทประกันภัยในช่วงสถานการณ์การแพร่ระบาดของ COVID-19 จาก Buffer ที่ตั้งไว้ ผ่อนผันให้บริษัทถือเงินสดในมือได้มากขึ้น และยังเพิ่มทางเลือกให้กับบริษัทในการจัดหาแหล่งเงินทุนอื่นที่บริษัทสามารถเข้าถึงได้รวดเร็วกว่าการเพิ่มทุน และลดภาระค่าธรรมเนียมในการฝากเงินกับสถาบันการเงินของบริษัท นอกจากนี้ ยังทําให้บริษัทประกันภัยมีเวลามากขึ้นในการดําเนินการปรับปรุงฐานะเงินกองทุนและสภาพคล่องของบริษัทให้เป็นไปตามอัตราที่กฎหมายกําหนด
ทั้งนี้ บริษัทสามารถยื่นคําขอใช้มาตรการผ่อนผันได้ โดยประกาศฯ ได้กําหนดลักษณะของบริษัทประกันวินาศภัยที่สามารถยื่นคําขอใช้มาตรการผ่อนผันไว้ 2 ประการ คือ
1. ต้องมีค่าสินไหมทดแทน COVID-19 เป็นจํานวนมากกว่า 500 ล้านบาทก่อนการยื่นขอผ่อนผัน และ
2. มีการประมาณการว่าอัตราส่วนความเพียงพอของเงินกองทุนของบริษัทในระหว่างวันที่ 30 กันยายน 2564 ถึง 30 มิถุนายน 2565 อาจต่ํากว่าที่กฎหมายกําหนด
นอกจากนี้ บริษัทจะต้องปฏิบัติตามเงื่อนไขต่อไปนี้
1. มีการจ่ายค่าสินไหมทดแทน COVID-19 ไม่น้อยกว่า 75% ของเรื่องร้องเรียนเกี่ยวกับกรมธรรม์ประกันภัย COVID-19 ที่มีการยื่นต่อสํานักงาน คปภ. และ
2. มีเงินกองทุน และ/หรือสินทรัพย์สภาพคล่องเพียงพอสําหรับการจ่ายค่าสินไหมทดแทน COVID-19
บริษัทที่เข้าเกณฑ์ที่กําหนดข้างต้นสามารถยื่นคําขอผ่อนผันต่อนายทะเบียน โดยจะต้องจัดทําแผนการดําเนินการแก้ไขฐานะการเงินให้แล้วเสร็จภายในวันที่ 30 มิถุนายน 2565 และต้องรายงานความคืบหน้าการดําเนินการตามแผนต่อนายทะเบียนทุก 15 วัน และต้องเปิดเผยข้อมูลเกี่ยวกับความเพียงพอของเงินกองทุน กระบวนการในการบริหารเงินกองทุนของบริษัท และการประเมินความเพียงพอของเงินกองทุน รวมถึงการประเมินหนี้สินจากสัญญาประกันภัย โดยเปรียบเทียบข้อมูลก่อนและหลังใช้มาตรการผ่อนผันตามประกาศนี้ด้วย ซึ่งสํานักงาน คปภ. ได้แต่งตั้งคณะกรรมการและคณะทํางานรวม 3 ชุด เพื่อกํากับดูแล กลั่นกรองพิจารณาคําขอ และตรวจสอบติดตามการดําเนินงานของบริษัทที่ได้รับการผ่อนผัน ทั้งนี้ หากบริษัทไม่ปฏิบัติตามเงื่อนไขที่กําหนด นายทะเบียนมีอํานาจยกเลิกมาตรการผ่อนผันได้ทันที
“มาตรการผ่อนผันดังกล่าวเป็นกลไกชั่วคราวที่มุ่งช่วยเหลือบริษัทประกันภัยที่ประสบปัญหาสภาพคล่องรายกรณี โดยจะช่วยเสริมสภาพคล่องให้กับบริษัทประกันภัยที่รับประกันภัย COVID-19 ให้มีเงินเพียงพอต่อการจ่ายค่าสินไหมทดแทนให้กับผู้เอาประกันภัย ทั้งนี้ สํานักงาน คปภ. จะกํากับดูแลและติดตาม ตรวจสอบฐานะการเงินและความมั่นคง รวมถึงสภาพคล่องของบริษัทอย่างใกล้ชิดและต่อเนื่อง โดยมาตรการผ่อนผันนี้ไม่ได้เป็นการยกเว้นกลไกของกฎหมายตามปกติ แม้บริษัทประกันภัยจะได้รับมาตรการผ่อนผัน แต่หากบริษัทไม่ปฏิบัติตามเงื่อนไขที่กําหนด นายทะเบียนก็มีอํานาจยกเลิกการผ่อนผันได้ หรือหากมีการดําเนินการใด ๆ ที่ฝ่าฝืนต่อกฎหมาย สํานักงาน คปภ. ก็พร้อมที่จะใช้มาตรการทางกฎหมายตามช่องทางปกติ เพื่อคุ้มครองสิทธิประโยชน์ของประชาชนผู้เอาประกันภัย ซึ่งกลไกทางกฎหมายตามบทบัญญัติต่าง ๆ ที่สํานักงาน คปภ. จะสามารถเข้าไปควบคุมดูแลก็ยังคงอยู่ จึงขอให้มั่นใจว่าสํานักงาน คปภ. จะดูแลประชาชนอย่างเต็มที่และเต็มความสามารถ ทั้งนี้ หากมีข้อสงสัยด้านประกันภัยและไม่ได้รับความเป็นธรรมเรื่องประกันภัยติดต่อสายด่วน คปภ. 1186” เลขาธิการ คปภ. กล่าวในตอนท้าย